CELEX: 32014R0673
Language: lv
Date: 2014-06-02 00:00:00
Title: Eiropas Centrālās bankas Regula (ES) Nr. 673/2014 ( 2014. gada 2. jūnijs ) par Mediācijas grupas izveidi un tās reglamentu (ECB/2014/26)

19.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 179/72
            
         EIROPAS CENTRĀLĀS BANKAS REGULA (ES) Nr. 673/2014
   (2014. gada 2. jūnijs)
   par Mediācijas grupas izveidi un tās reglamentu
   
      (ECB/2014/26)
   
   EIROPAS CENTRĀLĀS BANKAS PADOME,
   ņemot vērā Padomes 2013. gada 15. oktobra Regulu (ES) Nr. 1024/2013, ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (1), un jo īpaši tās 25. panta 5. punktu,
   tā kā:
   
               (1)
            
            
               Saskaņā ar Regulas (ES) Nr. 1024/2013 25. panta 5. punktu Eiropas Centrālā banka (ECB) izveido vidutāju grupu, kura risina attiecīgo iesaistīto dalībvalstu kompetento iestāžu izteikto viedokļu atšķirības saistībā ar ECB Padomes iebildumiem pret lēmuma projektu, ko sagatavojusi saskaņā ar minēto regulu izveidotā Uzraudzības valde.
            
         
               (2)
            
            
               Ievērojot Regulas (ES) Nr. 1024/2013 73. apsvērumu, Mediācijas grupas izveidei un jo īpaši tās sastāvam jānodrošina, ka viedokļu atšķirības tiek risinātas līdzsvaroti, visas Savienības interesēs.
            
         
               (3)
            
            
               Mediācijas grupas reglaments neskar procedūru, kurā ārpus eurozonas iesaistītā dalībvalsts saskaņā ar Regulas (ES) Nr. 1024/2013 7. panta 7. punktu paziņo ECB savus pamatotus iebildumus pret to, ka ECB Padome ir iebildusi pret Uzraudzības valdes lēmuma projektu.
            
         
               (4)
            
            
               Uzraudzības valdes priekšsēdētāja vietnieks ir gan ECB Padomes, gan Uzraudzības valdes loceklis un tādēļ ir visvairāk piemērots Mediācijas grupas vadīšanai,
            
         IR PIEŅĒMUSI ŠO REGULU.
   IEVADA NODAĻA
   1. pants
   Papildinošais raksturs
   Šī regula papildina Eiropas Centrālās bankas Reglamentu (2). Šajā regulā termini lietoti tādā nozīmē, kāda tiem ir Eiropas Centrālās bankas Reglamentā.
   I NODAĻA
   
      MEDIĀCIJAS GRUPA
   
   2. pants
   Izveidošana
   Saskaņā ar Regulas (ES) Nr. 1024/2013 25. panta 5. punktu ar šo tiek izveidota Mediācijas grupa.
   3. pants
   Sastāvs
   1.   Mediācijas grupas sastāvā ir viens loceklis no katras iesaistītās dalībvalsts.
   2.   Mediācijas grupas priekšsēdētājs ir Uzraudzības valdes priekšsēdētāja vietnieks, kurš nav Mediācijas grupas loceklis.
   4. pants
   Mediācijas grupas locekļu iecelšana amatā
   1.   Katra iesaistītā dalībvalsts ieceļ amatā vienu Mediācijas grupas locekli, ko izvēlas no ECB Padomes un Uzraudzības valdes locekļu vidus. Priekšsēdētājs cenšas panākt iecelto ECB Padomes un Uzraudzības valdes locekļu skaita līdzsvaru.
   2.   Mediācijas grupas locekļu amata pilnvaras beidzas, tiem pārstājot būt tās struktūras locekļiem, no kuras tie iecelti.
   3.   Pildot Mediācijas grupas locekļa amata pienākumus, tās locekļi rīkojas visas Savienības interesēs.
   5. pants
   Dalība Mediācijas grupas sanāksmēs
   1.   Izņemot šā panta 2. punktā noteiktos gadījumus, Mediācijas grupas sanāksmēs piedalās vienīgi tās locekļi, priekšsēdētājs un sekretārs.
   2.   Noteiktās Mediācijas grupas sanāksmēs pēc tās uzaicinājuma var piedalīties eksperti, ja nepieciešams izmantot to īpašās zināšanas.
   6. pants
   Mediācijas grupas sanāksmes
   1.   Priekšsēdētājs Mediācijas grupas sanāksmes var sasaukt tad, kad viņš to uzskata par vajadzīgu.
   2.   Mediācijas grupas sanāksmes notiek ECB telpās.
   3.   Pēc priekšsēdētāja lūguma Mediācijas grupas sanāksmes var notikt arī ar telekonferences palīdzību, ja pret to neiebilst ne mazāk kā trīs Mediācijas grupas locekļi.
   4.   Mediācijas grupas sanāksmju protokolus iesniedz tās locekļiem apstiprināšanai nākamajā sanāksmē vai pirms tās, izmantojot rakstisko procedūru, un pēc apstiprināšanas protokolus paraksta priekšsēdētājs. Protokoli ir pieejami ECB Padomei un Uzraudzības valdei.
   5.   Uzraudzības valdes sekretārs ir arī Mediācijas grupas sekretārs. Pildot šo funkciju, viņš palīdz Mediācijas grupas priekšsēdētājam sagatavot Mediācijas grupas un Lietas izskatīšanas komitejas sanāksmes un atbild par šo sanāksmju protokolu projektu sagatavošanu. Viņš arī palīdz ECB Padomes sekretāram sagatavot ECB Padomes sanāksmes attiecībā uz jautājumiem, kuros iesaistīta Mediācijas grupa, un atbild par sanāksmju protokolu attiecīgo daļu projektu sagatavošanu.
   7. pants
   Balsošana
   1.   Lai Mediācijas grupa varētu balsot, vajadzīgais kvorums ir divas trešdaļas tās locekļu. Ja kvoruma nav, priekšsēdētājs var sasaukt ārkārtas sanāksmi, kurā Mediācijas grupas locekļi var balsot bez vajadzīgā kvoruma.
   2.   Katram loceklim ir viena balss. Mediācijas grupa lēmumus pieņem ar vienkāršu balsu vairākumu. Vienāda balsu skaita gadījumā izšķirošā balss ir amatā atrašanās laika ziņā pieredzējušākajam un, ja diviem vai vairāk locekļiem ir līdzvērtīgs amatā atrašanās laiks, vecākajam Mediācijas grupas loceklim.
   3.   Balsošana Mediācijas grupā notiek pēc priekšsēdētāja lūguma. Priekšsēdētājs balsošanu ierosina arī pēc trīs Mediācijas grupas locekļu lūguma.
   4.   Pēc priekšsēdētāja lūguma lēmumi var tikt pieņemti arī rakstiskajā procedūrā.
   II NODAĻA
   
      MEDIĀCIJA
   
   8. pants
   Mediācijas lūgums
   1.   Iesaistīto dalībvalstu kompetentās iestādes, uz kurām attiecas ECB Padomes iebildums pret Uzraudzības valdes lēmuma projektu un kurām ir atšķirīgs viedoklis par šo iebildumu, šādu viedokļu atšķirību atrisināšanas nolūkā piecu darbdienu laikā pēc iebilduma, t. sk. iebilduma pamatojuma, saņemšanas var prasīt Uzraudzības valdei lūgt mediāciju, lai nodrošinātu monetārās politikas un uzraudzības uzdevumu nodalīšanu. Katra attiecīgā kompetentā iestāde iesniedz mediācijas lūguma paziņojumu Uzraudzības valdei, norādot ECB Padomes iebildumu un izklāstot mediācijas lūguma pamatojumu. Sekretariāts par šādiem mediācijas lūgumiem informē Uzraudzības valdes locekļus.
   2.   Jebkura cita iesaistīto dalībvalstu kompetentā iestāde, uz kuru attiecas tas pats iebildums un kurai ir atšķirīgs viedoklis par šo iebildumu, var iesniegt atsevišķu mediācijas lūguma paziņojumu vai pievienoties esošajam mediācijas lūgumam piecu darbdienu laikā pēc paziņojuma par pirmo mediācijas lūgumu, un paust savu atšķirīgo viedokli.
   3.   ECB Padomes iebildums pret Uzraudzības valdes lēmuma projektu var tikt pakļauts mediācijai tikai vienu reizi.
   4.   Ārpus eurozonas iesaistītās dalībvalsts kompetentā iestāde, kas saskaņā ar Regulas (ES) Nr. 1024/2013 7. panta 7. punktu un Eiropas Centrālās bankas Reglamenta 13.g.4. pantu paziņo ECB savus pamatotus iebildumus pret to, ka ECB Padome ir iebildusi pret Uzraudzības valdes lēmuma projektu, nevar lūgt mediāciju saskaņā ar šā panta 1. punktu attiecībā uz to pašu ECB Padomes iebildumu.
   5.   Ja iesaistītās dalībvalsts kompetentā iestāde prasa Uzraudzības valdei lūgt mediāciju piecu darbdienu laikā pēc iebilduma saņemšanas, Uzraudzības valde mediācijas lūguma paziņojumu iesniedz ECB Padomes sekretariātam desmit darbdienu laikā pēc ECB Padomes iebilduma saņemšanas. Mediācijas lūguma paziņojumam pievieno attiecīgo Uzraudzības valdes lēmuma projektu un attiecīgo ECB Padomes iebildumu. Mediācijas lūguma paziņojumu nosūta ECB Padomes un Uzraudzības valdes locekļiem.
   6.   Ja ārpus eurozonas iesaistītās dalībvalsts kompetentā iestāde, kas saskaņā ar šā panta 1. punktu lūgusi mediāciju attiecībā uz ECB Padomes iebildumu pret Uzraudzības valdes lēmuma projektu, paziņo ECB savus pamatotus iebildumus pret to pašu ECB Padomes iebildumu saskaņā ar Regulas (ES) Nr. 1024/2013 7. panta 7. punktu, mediācijas lūgumu uzskata par atsauktu.
   9. pants
   Lietas izskatīšanas komiteja
   1.   Ja saskaņā ar 8. panta 5. punktu iesniegts mediācijas lūguma paziņojums, Mediācijas grupas priekšsēdētājs nekavējoties nosūta to Mediācijas grupas locekļiem.
   2.   Attiecībā uz katru saskaņā ar 8. panta 5. punktu iesniegto mediācijas lūguma paziņojumu Mediācijas grupa piecu darbdienu laikā pēc mediācijas lūguma paziņojuma iesniegšanas izveido Lietas izskatīšanas komiteju un par tās sastāvu informē Mediācijas grupas locekļus.
   3.   Lietas izskatīšanas komitejas sastāvā ir Mediācijas grupas priekšsēdētājs, kas ir Lietas izskatīšanas komitejas priekšsēdētājs, un četri citi Mediācijas grupas iecelti Mediācijas grupas locekļi. Mediācijas grupa cenšas panākt iecelto ECB Padomes un Uzraudzības valdes locekļu skaita līdzsvaru. Lietas izskatīšanas komitejā neiekļauj locekli, kuru amatā iecēlusi iesaistītā dalībvalsts, kuras kompetentā iestāde paudusi atšķirīgo viedokli saskaņā ar 8. panta 1. punktu, vai locekli, kuru amatā iecēlusi iesaistītā dalībvalsts, kuras kompetentā iestāde pievienojusies esošam mediācijas lūgumam saskaņā ar 8. panta 2. punktu.
   4.   Lietas izskatīšanas komiteja 15 darbdienu laikā pēc mediācijas lūguma paziņojuma saņemšanas Mediācijas grupā Mediācijas grupas priekšsēdētājam iesniedz atzinuma projektu, kurā veikta analīze attiecībā uz to, vai mediācijas lūgums ir pieņemams un juridiski pamatots. Steidzamos gadījumos Lietas izskatīšanas komiteja atzinuma projektu sniedz priekšsēdētāja noteiktā īsākā laikā.
   5.   Priekšsēdētājs atzinuma projektu nekavējoties iesniedz Mediācijas grupai un sasauc sanāksmi.
   III NODAĻA
   
      LĒMUMU PIEŅEMŠANAS PROCEDŪRA
   
   10. pants
   Mediācija
   1.   Mediācijas grupa izskata Lietas izskatīšanas komitejas sagatavoto atzinuma projektu un sniedz atzinumu Uzraudzības valdei un ECB Padomei 20 darbdienu laikā pēc mediācijas lūguma paziņojuma saņemšanas. Steidzamos gadījumos Mediācijas grupa savu atzinumu sniedz priekšsēdētāja noteiktā īsākā laikā.
   2.   Atzinumu sniedz rakstiski, norādot iemeslus, uz kuriem tas pamatojas.
   3.   Mediācijas grupas atzinums nav saistošs Uzraudzības valdei un ECB Padomei.
   11. pants
   Jauna lēmuma projekta sagatavošana
   1.   Pēc tam, kad Mediācijas grupa sniegusi atzinumu, Uzraudzības valde, izvērtējot šo atzinumu, desmit darbdienu laikā pēc Mediācijas grupas atzinuma sniegšanas var iesniegt jauna lēmuma projektu ECB Padomei.
   2.   Steidzamos gadījumos Uzraudzības valde jaunu lēmuma projektu var iesniegt Uzraudzības valdes priekšsēdētāja noteiktā īsākā laikā.
   3.   Nav iespējams mediācijas lūgums attiecībā uz ECB Padomes iebildumu pret jaunu lēmuma projektu, kas iesniegts saskaņā ar šā panta 2. punktu.
   IV NODAĻA
   
      VISPĀRĪGI NOTEIKUMI
   
   12. pants
   Konfidencialitāte un dienesta noslēpums
   1.   Mediācijas grupas sanāksmju norise ir konfidenciāla. Tomēr ECB Padome var nolemt atļaut ECB prezidentam publiskot šo sanāksmju rezultātus.
   2.   Mediācijas grupas sagatavotie vai tās rīcībā esošie dokumenti ir ECB dokumenti, un tādēļ tie tiek klasificēti un ar tiem rīkojas saskaņā ar Eiropas Centrālās bankas Reglamenta 23.3. pantu.
   13. pants
   Noslēguma noteikumi
   Šī regula stājas spēkā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
      Frankfurtē pie Mainas, 2014. gada 2. jūnijā
      
         
            ECB Padomes vārdā –
         
         
            ECB prezidents
         
         Mario DRAGHI
      
   
   
      (1)  OV L 287, 29.10.2013., 63. lpp.
   
   
      (2)  Eiropas Centrālās bankas 2004. gada 19. februāra Lēmums 2004/257/EK, ar ko pieņem Eiropas Centrālās bankas Reglamentu (ECB/2004/2) (OV L 80, 18.3.2004., 33. lpp.).